
COMUNICARE A COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMITETUL REGIUNILOR

ÎMPREUNĂ PENTRU TINERII EUROPEI

APEL LA ACȚIUNE PENTRU COMBATEREA ȘOMAJULUI ÎN RÂNDUL TINERILOR

Tinerii dețin cheia dinamismului și prosperității Europei de mâine. Talentele, energia și creativitatea lor vor ajuta Europa să se dezvolte și să devină mai competitivă pe măsură ce vom depăși criza economică și financiară. Și cu toate acestea, tinerii au fost deosebit de afectați de criză. În prezent, în Europa, aproape 6 milioane de persoane sub 25 de ani nu au un loc de muncă și 7,5 milioane de persoane nu sunt încadrate profesional și nu urmează niciun program educațional sau de formare. Ratele șomajului în rândul tinerilor în Europa se ridicau la 23,5 % în primul trimestru al anului 2013, ceea ce depășește dublul ratei, deja foarte ridicate, a șomajului înregistrat pentru populația în ansamblu. În unele țări, mai mult de jumătate din tinerii care doresc să lucreze nu au un loc de muncă.

Acești tineri constituie atât o resursă neexploatată uriașă, pe care Europa nu își poate permite să o risipească, cât și o criză socială, căreia Europa trebuie să-i pună capăt. Șomajul în rândul tinerilor are un impact profund atât asupra persoanelor, cât și asupra societății și a economiei. Dacă tendințele actuale nu sunt inversate rapid, nivelurile actuale ale șomajului în rândul tinerilor riscă să deterioreze perspectivele de angajare pe termen mai lung ale acestora, cu implicații grave asupra creșterii economice și asupra coeziunii sociale în viitor. În cadrul mai larg al Strategiei europene pentru creșterea economică și crearea de locuri de muncă, faptul de a-i ajuta pe tineri să intre și să rămână pe piața muncii, precum și să dobândească și să-și dezvolte competențele care le vor permite să acceadă la un loc de muncă reprezintă, prin urmare, o prioritate absolută pentru Uniunea Europeană.

Pe întreaga durată a crizei financiare, Comisia a colaborat cu statele membre pentru a combate consecințele economice și sociale ale șomajului ridicat și aflat în creștere continuă. O parte din aceste eforturi nu vor da roade decât în timp: Europa are nevoie de o reformă structurală profundă pentru a deveni mai competitivă, iar acest lucru nu poate fi realizat de pe o zi pe alta. Așadar, reformele esențiale trebuie să fie însoțite de măsuri cu efecte rapide vizând stimularea creșterii economice și sprijinirea tinerilor în găsirea unui loc de muncă și în dobândirea competențelor esențiale. Aceste măsuri vor spori încrederea și le vor demonstra tinerilor că îi așteaptă un viitor luminos.

Comisia a propus o serie de măsuri practice și realizabile, care ar putea avea un impact imediat, cele mai recente fiind pachetul de măsuri privind încadrarea în muncă a tinerilor din decembrie 2012 și propunerile privind inițiativa „Locuri de muncă pentru tineri” din martie 2013, dotată cu un buget de 6 miliarde EUR. Unele dintre aceste propuneri au fost adoptate la nivelul UE, iar acum trebuie să se concretizeze de urgență în oportunități oferite tinerilor. Altele nu au fost încă adoptate la nivelul UE, acesta fiind cazul propunerilor legate de cadrul financiar multianual (CFM) pentru perioada 2014-2020.

În acest context, prezentul raport prezintă măsurile care trebuie luate neîntârziat pentru a-i ajuta pe tineri să se reîntoarcă în câmpul muncii, să revină la studii sau să urmeze cursuri de formare. Aceste măsuri se referă la:

· punerea în aplicare a garanției pentru tineret; 

· investirea în tineri prin intermediul Fondului social european; 

· accelerarea punerii în practică a inițiativei „Locuri de muncă pentru tineri”; 

· sprijinirea mobilității forței de muncă în interiorul UE prin intermediul EURES; 

· adoptarea de măsuri pentru a facilita tranziția de la școală la viața activă prin stimularea ofertei de ucenicii și de stagii de înaltă calitate și prin găsirea de soluții pentru deficitele în materie de competențe; 

· accelerarea reformelor în vederea realizării unei adevărate piețe europene a muncii pe termen lung; și

· adoptarea de măsuri vizând sprijinirea creării de locuri de muncă în viitorul imediat, în special de către IMM-uri, precum și încurajarea angajării tinerilor.

În multe dintre aceste domenii, bazele au fost puse. Prioritatea actuală este de a accelera și de a devansa punerea în aplicare. Reușita va depinde atât de voința politică a statelor membre, cât și de capacitatea sectorului privat de a crea oportunități pentru tineri. UE nu poate înlocui eforturile care sunt necesare la nivel național, însă poate avea o contribuție semnificativă în acest sens prin identificarea, în cadrul recomandărilor specifice fiecărei țări, a celor mai importante reforme necesare, prin difuzarea celor mai bune practici, prin direcționarea investițiilor de la bugetul UE și prin sprijinirea tinerilor astfel încât aceștia să profite pe deplin de piața unică europeană. 

Comisia Europeană invită instituțiile europene, statele membre, partenerii sociali și societatea civilă să lucreze în parteneriat pentru a pune în aplicare măsurile menționate în prezentul raport; de asemenea, Comisia invită Consiliul European din luna iunie să acorde acestor măsuri un sprijin politic ferm.

1. Punerea în practică a garanției pentru tineret 
În cadrul pachetului de măsuri privind încadrarea în muncă a tinerilor, prezentat în decembrie 2012, Comisia a invitat statele membre să se asigure că, în termen de patru luni de la terminarea studiilor sau de la intrarea în șomaj, toți tinerii europeni primesc o ofertă de bună calitate legată de obținerea unui loc de muncă, de continuarea studiilor, de intrarea în ucenicie sau de efectuarea unui stagiu. Aceasta este garanția pentru tineret. 

Propunerea Comisiei a fost adoptată de Consiliu în aprilie 2013. Prioritatea actuală este punerea în aplicare a acesteia. Acest lucru se reflectă în recomandările specifice fiecărei țări formulate de Comisie pentru 2013. Comisia a identificat o serie de măsuri urgente care sunt necesare în 19 state membre în vederea combaterii șomajului în rândul tinerilor, printre altele, prin politici active în domeniul pieței muncii, prin consolidarea serviciilor publice de ocupare a forței de muncă și prin sprijinirea programelor de formare și de ucenicie. Aceste măsuri vor contribui la punerea în practică a garanției pentru tineret (a se vedea anexa I pentru un rezumat al recomandărilor aferente).

Punerea în aplicare a garanției pentru tineret va necesita investiții susținute la nivel național. Cu toate acestea, experiența a arătat, de exemplu, în Austria și Finlanda, că aceste investiții dau roade și că inacțiunea generează costuri economice și sociale mult mai ridicate decât costurile punerii în aplicare. Va fi nevoie de timp pentru ca garanția pentru tineret să devină pe deplin operațională; prin urmare, este esențial ca procesul să înceapă imediat, cu un plan clar de punere în aplicare pentru fiecare țară, în care să fie explicat cu precizie modul în care garanția pentru tineret urmează să fie pusă în aplicare, ținându-se seama de variațiile legate de amploarea și natura provocărilor prezente în diferitele contexte naționale.

Prin urmare, Comisia invită:

· Consiliul să adopte propunerile de recomandări specifice fiecărei țări privind garanția pentru tineret și, mai general, încadrarea în muncă a tinerilor și invită statele membre să pună rapid în aplicare aceste recomandări;

· statele membre în care există regiuni care se confruntă cu rate ale șomajului în rândul tinerilor de peste 25 % să prezinte, până în octombrie 2013, un plan de punere în aplicare a garanției pentru tineret. Aceste planuri ar trebui să prezinte modul în care garanția pentru tineret va fi pusă în aplicare la nivel național, rolurile pe care le vor juca autoritățile publice și alte organizații, modul de finanțare, modul în care vor fi monitorizate progresele și calendarul de punere în aplicare. Alte state membre sunt încurajate să prezinte planuri similare până în primăvara anului 2014.

2. Mobilizarea Fondului social european în favoarea tinerilor
Fondurile structurale ale UE s-au dovedit, de-a lungul mai multor decenii, a fi un important catalizator în ceea ce privește crearea de locuri de muncă și întărirea coeziunii sociale în Europa. Fondul social european (FSE) se ridică la aproape 80 de miliarde EUR pentru perioada 2007-2013. Acesta a furnizat o largă susținere acelor activități, din întreaga Europă, concepute pentru a sprijini integrarea tinerilor pe piața muncii și pentru a dezvolta capitalul uman. 

În perspectiva perioadei 2014-2020, fondurile structurale și de investiții europene (ESIF) vor avea de jucat un rol crucial în sprijinirea tinerilor și în punerea în aplicare a garanției pentru tineret. Este absolut urgent să se ajungă la un acord asupra următorului CFM și asupra programelor de punere în aplicare a acestuia pentru a se garanta faptul că FSE și alte ESIF pot fi mobilizate imediat în ianuarie 2014. Acest acord trebuie să reflecte faptul că UE acordă prioritate combaterii și prevenirii șomajului în rândul tinerilor: o cotă minimă de 25 % din fondurile politicii de coeziune alocată FSE ar contribui să asigure că o sumă de cel puțin 80 de miliarde EUR rămâne disponibilă pentru investiții în capitalul uman al Europei.

În paralel, statele membre și Comisia depun eforturi intense pentru a concepe următoarea generație de programe operaționale care vor reglementa modul în care aceste finanțări vor fi utilizate. Aceasta este ocazia perfectă pentru a orienta noile programe către cele mai stringente priorități de reformă în vederea creșterii economice și creării de locuri de muncă, astfel cum sunt prevăzute în recomandările specifice fiecărei țări, și în special către punerea în practică a garanției pentru tineret.

Prin urmare, Comisia invită: 

· Parlamentul European și Consiliul să adopte rapid cadrul financiar multianual și noile regulamente privind ESIF, care ar trebui să asigure alocarea unei cote minime de 25 % din fondurile politicii de coeziune (cel puțin 80 de miliarde EUR) Fondului social european. Statele membre în care nivelul șomajului în rândul tinerilor este deosebit de ridicat ar trebui să aloce o parte fixă a finanțărilor pentru prioritățile legate de combaterea șomajului în rândul tinerilor;

· statele membre să accelereze activitățile desfășurate împreună cu Comisia în ceea ce privește acordurile de parteneriat și programele operaționale referitoare la ESIF și să acorde în continuare o atenție deosebită încadrării în muncă a tinerilor, investițiilor în capitalul uman și adaptării sistemelor de educație și de formare profesională la realitățile pieței muncii.

3. Lansarea inițiativei „Locuri de muncă pentru tineri” 
Pentru a concentra într-o și mai mare măsură sprijinul financiar asupra regiunilor și persoanelor care se confruntă cu cele mai mari probleme în materie de șomaj și de inactivitate în rândul tinerilor, Consiliul European a aprobat, în februarie, crearea unei inițiative specifice „Locuri de muncă pentru tineri”, căreia urmează să i se aloce suma de 6 miliarde EUR din bugetul UE. Această inițiativă se va adresa tinerilor cu vârste cuprinse între 15 și 24 de ani care nu sunt încadrați profesional, nu urmează niciun program educațional sau de formare („NEET”) și va veni în completarea sprijinului acordat de FSE pentru punerea în aplicare a garanției pentru tineret. 

Comisia a accelerat pregătirea propunerilor legislative necesare și le-a prezentat Parlamentului European și Consiliului în martie 2013
. În prezent, prioritatea este ca Parlamentul European și Consiliul să adopte aceste propuneri și să pună la dispoziție, cât mai curând posibil, finanțările respective.

3.1. Concentrarea sprijinului acordat prin inițiativa „Locuri de muncă pentru tineri” și accelerarea punerii în aplicare a acesteia 
Comisia a propus ca sprijinul acordat în cadrul inițiativei să se concentreze asupra regiunilor care se confruntă cu rate ale șomajului în rândul tinerilor mai mari de 25 % și, în aceste regiuni, asupra tinerilor („NEET”) cu vârste cuprinse între 15 și 24 de ani. Aceste criterii ar trebui să fie menținute: orice reducere a pragului ar duce la o împrăștiere a fondurilor în prea multe direcții, în detrimentul regiunilor care au cel mai mult nevoie de aceste fonduri
. Este, de asemenea, esențial ca inițiativa să fie utilizată, în primul rând, pentru sprijinirea punerii în aplicare a garanției pentru tineret. Alte grupuri-țintă vor fi susținute prin alte surse de finanțare din cadrul ESIF și mai ales din cadrul FSE.

Pentru a garanta faptul că finanțările din cadrul inițiativei sunt acordate rapid, imediat după adoptarea cadrului legislativ, Comisia propune adaptarea profilului următorului CFM astfel încât întreaga sumă de 6 miliarde EUR în angajamente să fie pusă la dispoziție în primii doi ani ai următorului CFM. Acest lucru se va realiza prin modificarea profilului de punere în aplicare a altor programe, astfel încât nivelurile globale anuale ale angajamentelor să rămână neschimbate.

Va trebui ca statele membre să fie pregătite să demareze în forță programele lor operaționale și să aibă pregătită o rezervă de proiecte pentru a-i ajuta pe tineri să aibă acces la locuri de muncă, stagii de ucenicie sau un învățământ de calitate. Punerea în aplicare ar trebui să înceapă fără întârziere, chiar înainte de stabilirea acordurilor de parteneriat și înainte de intrarea în vigoare a cadrului juridic. Acest lucru depinde de capacitatea statelor membre de a-și pregăti la timp programele: Comisia va asigura o procesare rapidă a acestora.

Prin urmare, Comisia invită:

· Parlamentul European și Consiliul să își dea acordul astfel încât inițiativa „Locuri de muncă pentru tineri” să își concentreze sprijinul asupra regiunilor care se confruntă cu rate ale șomajului în rândul tinerilor de peste 25 % și asupra tinerilor (NEET) cu vârste cuprinse între 15 și 24 de ani, un accent deosebit urmând să fie pus pe acțiunile de sprijinire a garanției pentru tineret;

· Parlamentul European și Consiliul să aprobe angajarea întregii sume de 6 miliarde EUR aferente inițiativei în 2014 și 2015, prin modificarea configurației creditelor de angajament din următorului CFM, precum și să adapteze regulamentele privind ESIF astfel încât cheltuielile aferente inițiativei să fie considerate eligibile începând cu data prezentării programelor operaționale legate de inițiativă, chiar înainte de stabilirea acordurilor de parteneriat și înainte de intrarea în vigoare a cadrului juridic;

· statele membre să accelereze pregătirea programelor specifice legate de inițiativă și să prezinte aceste programe în cursul anului 2013, în vederea punerii lor imediate în aplicare.

3.2 Relansarea echipelor de acțiune pentru încadrarea în muncă a tinerilor 
În 2012, Comisia a creat, împreună cu statele membre care se confruntă cu niveluri deosebit de ridicate ale șomajului în rândul tinerilor, echipe de acțiune pentru încadrarea în muncă a tinerilor. Activitățile acestor echipe au contribuit la asigurarea utilizării optimale a fondurilor structurale în scopul susținerii tinerilor. Aceste eforturi au făcut posibilă orientarea unor finanțări UE în valoare de aproximativ 16 miliarde EUR fie în vederea unei alocări accelerate, fie în vederea realocării. În final, mai mult de un milion de tineri vor fi ajutați, iar rezultatele se fac deja simțite pe teren (a se vedea mai jos și în anexa II).

Exemple de rezultate obținute prin activitatea echipelor de acțiune pentru încadrarea în muncă a tinerilor

· În Portugalia: inițiativa „Impulso jovem” a determinat o reprogramare de amploare a fondurilor structurale ale UE și va aduce beneficii unui număr de 90 000 de tineri și va sprijini 4 500 de IMM-uri până la sfârșitul anului 2015. De exemplu, 143 de milioane EUR din fondurile UE au fost realocate pentru a finanța măsuri printre care se numără stagiile în sectoarele economice cheie, precum și sprijinul acordat pentru angajarea persoanelor cu vârste cuprinse între 18 și 30 de ani prin rambursarea contribuțiilor la asigurările sociale plătite de angajatori. 
· În Spania, peste 286 de milioane EUR din finanțările FSE au fost realocate unor acțiuni legate de tineret. Printre acțiunile puse în aplicare până în prezent se numără școlile atelier și atelierele pe tema găsirii unui loc de muncă, la care au participat aproximativ 9 500 de tineri. Au fost acordate subvenții sub formă de reducere a contribuțiilor la asigurările sociale pentru întreprinderile care angajează tineri pentru un număr de 142 000 de tineri. Noua strategie privind spiritul antreprenorial și încadrarea în muncă a tinerilor stabilește alte 100 de măsuri de combatere a șomajului în rândul tinerilor. Suma de 3 485 de miliarde EUR a fost alocată pentru aceste acțiuni, o parte dintre ele urmând să fie cofinanțate de FSE. O serie de măsuri specifice sunt finanțate prin FEDER în regiunile în care ratele șomajului în rândul tinerilor sunt cele mai ridicate.
· În Italia, ca parte a planului de acțiune pentru coeziune, au fost alocate 1,4 miliarde EUR pentru acțiuni destinate tinerilor, printre care se numără un plan de încadrare în muncă a tinerilor în Sicilia, în valoare de 452 de milioane EUR, activități educative pentru 65 300 de studenți din regiunile din sud și 13 000 de noi oportunități de mobilitate. Într-o a doua fază, o sumă suplimentară de 620 de milioane EUR a fost alocată unor acțiuni noi de sprijinire a tinerilor în general și a tinerilor care nu sunt încadrați profesional și nu urmează niciun program educațional sau de formare („NEET”) în special, inclusiv servicii de îngrijire a copiilor, sprijin pentru antreprenoriat și combaterea părăsirii timpurii a școlii. FSE va cofinanța, de asemenea, acțiuni de sprijinire a programelor de ucenicii (100 de milioane EUR) și acțiuni prin care să se ofere orientare și posibilități de încadrare pentru elevi și pentru tinerii absolvenți (36 de milioane EUR).
Pe baza acestei experiențe pozitive, Comisia este pregătită să relanseze și să extindă echipele de acțiune pentru a coopera cu statele membre eligibile pentru sprijin financiar în cadrul inițiativei „Locuri de muncă pentru tineri”. La inițiativa statelor membre respective, vor fi constituite echipe pentru a sprijini și a accelera activitatea de pregătire a programelor operaționale și pentru a oferi consiliere cu privire la utilizarea optimală a fondurilor europene aferente FSE și inițiativei „Locuri de muncă pentru tineri” în vederea punerii în aplicare a garanției pentru tineret.

Prin urmare, Comisia invită:

· statele membre care sunt eligibile pentru inițiativa „Locuri de muncă pentru tineri”, la cererea acestora, să colaboreze cu experții Comisiei în cadrul echipelor de acțiune specializate pentru încadrarea în muncă a tinerilor, pentru a sprijini punerea în aplicare a garanției pentru tineret și mobilizarea FSE și a inițiativei „Locuri de muncă pentru tineri” în acest scop. Pentru a susține acest proces și la cererea unui stat membru, Comisia va coordona asistența tehnică, de exemplu prin înfrățiri între statele membre.

4. Stimularea mobilității prin intermediul EURES și al FSE 
Piața unică oferă o multitudine de locuri de muncă, ucenicii și oportunități de formare profesională pentru tinerii Europei. Toate dovezile arată că tinerii sunt dornici să profite de aceste oportunități. Cu toate acestea, identificarea și fructificarea în timp real a oportunităților din alte state membre pot fi descurajante. Prin urmare, Comisia depune de mult timp eforturi pentru facilitarea mobilității, atât în beneficiul persoanelor și al angajatorilor, cât și al economiei europene în general. 

Portalul EURES oferă acces la peste 1,4 milioane de locuri de muncă vacante și la aproape 31 000 de angajatori înregistrați. Cu toate acestea, rețeaua EURES nu funcționează încă la întregul său potențial. Comisia a început o reformare de proporții pentru a spori capacitatea sistemului EURES de a răspunde la realitățile pieței muncii și pentru a consolida prioritatea acordată mobilității tinerilor, punând la dispoziția acestora atât locuri de muncă, cât și posibilități de a combina munca și învățarea, cum ar fi uceniciile. Portalul EURES este, de asemenea, în curs de modificare pentru a deveni mai ușor de utilizat și, înainte de sfârșitul acestui an, va fi prezentată o Cartă EURES conținând orientări comune ale UE în ceea ce privește măsurile naționale de acordare de sprijin prin intermediul EURES . În plus, Comisia lucrează la o nouă legislație menită să consolideze serviciile EURES atât pentru angajator, cât și pentru persoanele aflate în căutarea unui loc de muncă. Obiectivul este de a furniza mai multe locuri de muncă vacante și de a îmbunătăți corelarea dintre locurile de muncă vacante și candidaturile depuse, sporind în același timp integrarea EURES în cadrul serviciilor publice naționale de ocupare a forței de muncă.

Pentru un tânăr, identificarea oportunităților de a lucra sau de a studia în străinătate și fructificarea acestora sunt două lucruri diferite. Comisia testează în prezent un nou sistem pentru a-i ajuta pe tineri să profite de oportunitățile de angajare disponibile pe portalul EURES, sprijinind în același timp IMM-urile să recruteze tineri aflați în căutarea unui loc de muncă din întreaga Europă. „Primul tău loc de muncă EURES” îi ajută pe tineri să găsească locuri de muncă în alte state membre prin furnizarea de sprijin financiar pentru cursuri de limbi străine și alte nevoi în materie de formare, pentru cheltuielile de călătorie și programele de integrare în cazul recrutării de către un IMM. Programul-pilot „Primul tău loc de muncă EURES” va contribui la încadrarea unui număr de aproximativ 5 000 de persoane în cele șase state membre participante și va fi extins în anul 2013 pentru a acoperi uceniciile și stagiile. Rezultatele inițiale au fost foarte încurajatoare și unele state membre, cum ar fi Germania, s-au inspirat din acest model pentru propriile lor programe de mobilitate. 

În cadrul următorului CFM, Programul european pentru schimbări sociale și inovare socială va oferi finanțare directă suplimentară de aproximativ 5 milioane EUR pe an pentru a sprijini acest tip de program cu țintă specifică. Cu toate acestea, având în vedere amploarea provocării, statele membre, prin intermediul serviciilor publice de ocupare a forței de muncă, și angajatorii vor fi cei cărora le va reveni sarcina de a intensifica sprijinul financiar pentru ocuparea forței de muncă prin mobilitatea în interiorul UE, pe baza experienței acumulate în cadrul proiectului „Primul loc de muncă EURES”. FSE nu va lipsi de la apel pentru a acorda sprijin: începând din 2014, vor fi puse la dispoziție resurse financiare pentru cursurile de limbi străine și de orientare în carieră, pentru cheltuielile de călătorie și pentru integrarea în țara gazdă.

Prin urmare, Comisia invită:

· statele membre să folosească posibilitățile de finanțare oferite de FSE și sursele naționale de finanțare pentru a promova mobilitatea forței de muncă în interiorul UE, inclusiv prin intermediul EURES, precum și să consolideze capacitatea serviciilor publice naționale de ocupare a forței de muncă în această privință; 

· Parlamentul European și Consiliul să examineze rapid viitoarea propunere legislativă a Comisiei privind consolidarea EURES, care va fi prezentată până la sfârșitul anului 2013. 

5. Facilitarea tranziției de la școală la viața activă
Sprijinirea tinerilor în vederea integrării pe piața muncii după părăsirea școlii sau a universității este un element indispensabil pentru punerea în practică a garanției pentru tineret. În recomandările specifice fiecărei țări de anul acesta, Comisia a recomandat unui număr de 16 state membre să se concentreze asupra reformei programelor de învățământ profesional și tehnic și de formare profesională prin sporirea relevanței acestora pentru piața muncii cu ajutorul consolidării componentei de învățare prin muncă, precum și prin accelerarea reformei uceniciilor. Bugetul UE poate sprijini acest proces: Statele membre pot recurge la FSE, la inițiativa „Locuri de muncă pentru tineri” și la programul „Erasmus +” pentru a îmbunătăți calitatea și eficiența sistemelor de educație și de formare profesională.

Tranziția de la școală la viața activă a fost una dintre temele centrale ale pachetului privind încadrarea în muncă a tinerilor, care a lansat două inițiative specifice pentru a facilita această tranziție: Alianța europeană pentru ucenicii și cadrul de calitate pentru stagii. 

5.1 Punerea în aplicare a Alianței europene pentru ucenicii 
Experiența arată că țările cu sisteme puternice și atractive de învățământ profesional și tehnic și de formare profesională, în special cele care dispun de sisteme de ucenicie bine împământenite și de sisteme de învățare prin muncă bine dezvoltate tind să aibă rezultate mai bune în ceea ce privește facilitarea tranziției de la școală la viața activă și menținerea șomajului în rândul tinerilor la niveluri scăzute. Îmbunătățirea ofertei și calității uceniciilor este, așadar, o parte importantă a strategiei de încadrare în muncă a tinerilor.

După cum s-a anunțat în pachetul privind încadrarea în muncă a tinerilor, Comisia lansează o Alianță europeană pentru ucenicii pentru a contribui la îmbunătățirea calității și a ofertei de programe de ucenicie și la schimbarea percepției asupra învățării prin muncă. Alianța va reuni statele membre, partenerii sociali, întreprinderile, Comisia și alți actori relevanți pentru a dezvolta programe de formare de înaltă calitate de tip ucenicie și a obține excelență în ceea ce privește învățarea prin muncă în cadrul sistemului de învățământ profesional și tehnic și de formare profesională, precum și pentru a promova parteneriatele pentru formarea în alternanță.

Lansarea Alianței la 2 iulie 2013 este o ocazie de a stimula sectorul privat și de a da un nou imbold cererii și ofertei de ucenicii și de învățare prin muncă de înaltă calitate. Întreprinderile au doar de câștigat de pe urma accesului la o rezervă imensă de potențiali candidați pentru stagii de ucenicie și a investițiilor făcute acum pentru a dezvolta o mână de lucru cu înaltă calificare pentru viitor.

Prin urmare, Comisia invită:

· statele membre să pună în aplicare propunerile de recomandări specifice fiecărei țări cu privire la ucenicii și la învățământul profesional și tehnic și formarea profesională;

· statele membre să includă reforma învățării prin ucenicii în planurile de punere în aplicare a garanției pentru tineret și să mobilizeze finanțarea UE pentru a sprijini acest obiectiv; și să stabilească parteneriate solide între state pentru formarea în alternanță, aceste parteneriate urmând să reunească autoritățile responsabile din domeniul învățământului și al ocupării forței de muncă, partenerii sociali, organizațiile profesionale, furnizorii de învățământ profesional și tehnic și de formare profesională, organizațiile de tineret și de studenți, oficiile de ocupare a forței de muncă și agențiile care gestionează fondurile UE;

· sectorul privat să susțină pe deplin Alianța și să se angajeze în vederea sporirii ofertei de ucenicii de înaltă calitate, pe baza inițiativelor recente venite din partea sectorului de activitate vizat.

5.2 Oferirea de stagii de înaltă calitate
Stagiile au, de asemenea, un rol important în facilitarea tranziției de la școală la viața activă, în special în contextul crizei economice. Stagiile de înaltă calitate contribuie la îmbunătățirea capacității de inserție profesională a tinerilor și constituie trepte importante către ocuparea unui loc de muncă stabil. 

Cu toate acestea, deși importanța stagiilor este recunoscută pe scară largă, o sursă importantă de îngrijorare este legată de calitatea stagiilor propuse și de valoarea adăugată a acestora. Aceste îngrijorări sunt legate de conținutul educațional insuficient al acestora, de condițiile de muncă necorespunzătoare și de efectuarea repetată de stagii care sunt utilizate, în realitate, ca înlocuitori pentru un adevărat loc de muncă. Ca răspuns la aceste preocupări, Comisia a anunțat, ca parte din pachetul de măsuri privind încadrarea în muncă a tinerilor, o nouă inițiativă europeană privind un cadru european de calitate pentru stagii. Comisia a organizat consultări cu partenerii sociali, iar activitățile legate de acest cadru vor fi accelerate în vederea prezentării unei propuneri până la sfârșitul anului 2013.

Prin urmare, Comisia invită:

· Consiliul să ia măsuri rapide în legătură cu viitoarea propunere a Comisiei privind un cadru de calitate pentru stagii astfel încât noul cadru să fie instituit la începutul anului 2014.

5.3 „Erasmus +”: crearea de oportunități de educație și formare transfrontalieră
Programele specifice la nivelul UE vor aduce, de asemenea, o contribuție importantă la dezvoltarea învățământului și a formării profesionale și tehnice și îi vor ajuta pe tineri să profite pe deplin de piața unică. Mobilitatea sporită în rândul studenților generează o mobilitate sporită a forței de muncă și contribuie la crearea unei piețe a forței de muncă mai integrate. De exemplu, programul de învățare pe tot parcursul vieții și, în special, subprogramul „Leonardo da Vinci” pentru învățământul și formarea profesională și tehnică au oferit deja, pentru 500 000 de tineri care urmează cursuri de învățământ sau formare profesională și tehnică și pentru 225 000 de studenți din învățământul superior, posibilitatea de a beneficia de formare prin muncă într-un alt stat membru, permițându-le astfel să își dezvolte atât competențele relevante pentru un anumit loc de muncă, cât și competențele orizontale căutate de angajatori.

Exemple privind modul în care programele europene de mobilitate în cadrul învățământului și al formării profesionale și tehnice i-au ajutat de tineri

· În 2012, Lili, din România, a participat la un proiect de mobilitate „Leonardo da Vinci” intitulat „Aplicarea sistemelor de sănătate moderne”. Timp de patru săptămâni și-a dezvoltat competențele de asistență medicală în cadrul unui curs de pregătire organizat la spitalul Barmherzige Bruder din Viena în Austria. Acesta i-a oferit posibilitatea de a dobândi cunoștințe noi despre tehnicile de asistență medicală și despre tehnicile de cercetare moderne și de a-și dezvolta competențele lingvistice de limba germană. Această experiență, precum și certificatul de mobilitate Europass obținut la sfârșitul stagiului au ajutat-o să își găsească un nou loc de muncă în străinătate.

· Joanna, din Polonia, a participat, în 2008, la un stagiu de formare profesională de o lună, organizat în Germania prin intermediul programului „Leonardo da Vinci”. În acest context, a lucrat pentru Appels Wilde Samen, o întreprindere locală producătoare de semințe. Stagiul i-a permis să dobândească competențe în ceea ce privește cultivarea unui număr important de specii de plante, precum și să lucreze într-un mediu lingvistic și cultural diferit. Această experiență i-a permis să își deschidă propria sa fermă în Polonia, care păstrează legături strânse cu societatea gazdă din Germania.

· Matthias, din Germania, a urmat un stagiu de formare profesională inițială la aeroportul internațional din München pentru a obține o specialitate în domeniul mecatronicii, iar apoi a lucrat trei săptămâni la aeroportul din Viena, dobândind experiență în străinătate prin intermediul programului „Leonardo da Vinci”. Stagiul în străinătate i-a permis să perceapă dintr-o nouă perspectivă diferențele în ceea ce privește practicile și cultura de lucru și i-a oferit o nouă perspectivă asupra procedurilor de lucru în societatea din țara sa de origine.
În următorul cadru financiar multianual, ca parte a programului „Erasmus +” propus de Comisie, sprijinul pentru mobilitate va fi suplimentat în mod semnificativ astfel încât să fie ajutați în total aproape 5 milioane de tineri, inclusiv prin peste 700 000 de stagii de învățământ și formare profesională și tehnică. Cooperarea dintre angajatori și furnizorii de servicii de învățământ și formare va fi aprofundată prin intermediul unor parteneriate strategice și al unor alianțe de competențe sectoriale, pentru a sprijini programe de învățământ de mai bună calitate și mobilitatea transfrontalieră. 

Impactul acestei cooperări poate fi sporit prin injectarea de fonduri naționale și europene, în special din FSE, pentru a oferi astfel de oportunități unui număr și mai mare de tineri. Este evident că cererea în materie de mobilitate transfrontalieră este importantă, numărul de locuri disponibile pentru stagii în străinătate având astfel un potențial de creștere semnificativ. Pentru a contribui la valorificarea acestui potențial, Comisia va accelera punerea în aplicare a acestei componente a programului „Erasmus +”, iar statele membre ar trebui să utilizeze fondurile care le sunt alocate din FSE în acest scop.

Prin urmare, Comisia invită:

· Parlamentul European și Consiliul să ajungă rapid la un acord privind noul program „Erasmus +”. Comisia va accelera punerea în aplicare a componentei privind învățământul și formarea profesională și tehnică din cadrul programului, din momentul lansării acestuia în 2014. 

· statele membre să utilizeze FSE pentru a dezvolta și a sprijini mobilitatea în cadrul învățământului și formării profesionale și tehnice pentru a-i ajuta pe tineri să dobândească competențele care le sunt necesare pentru a-și găsi locul pe piața forței de muncă.

5.4 Investirea în competențe și abordarea problemei neconcordanței de competențe
Competitivitatea, capacitatea de inovare și productivitatea Europei depind într-o măsură extrem de importantă de disponibilitatea unor lucrători cu un nivel ridicat de educație și formare. Vechea tendință de a avea exigențe din ce în ce mai ridicate în materie de competențe presupune că tinerilor care nu dispun de competențele cerute de economie le va fi din ce în ce mai greu să își găsească un loc de muncă. Prin urmare, abordarea problemei șomajului în rândul tinerilor necesită măsuri de soluționare a deficitelor de competențe și a neconcordanței acestor competențe.

Procesul de dobândire a competențelor începe din școală și continuă în învățământul superior și în formarea prin muncă. Cu toate acestea, rezultatele actuale ale multor sisteme de învățământ sunt necorespunzătoare deoarece prezintă o rată de părăsire timpurie a școlii inacceptabil de ridicată și este posibil să nu ofere tinerilor competențele esențiale. Prin urmare, se impune necesitatea urgentă de a asigura o corelare mai adecvată între oferta sistemelor de învățământ și nevoile de competențe actuale și viitoare, pentru a evite neconcordanțele și penuriile în materie de competențe.

Una dintre principalele priorități este de a aborda problema neconcordanței de competențe în sectoarele recunoscute ca având un potențial de creare de locuri de muncă, cum ar fi TIC, asistența medicală și economia verde. În martie 2013, Comisia a lansat un parteneriat cu mai multe părți interesate la nivelul UE, denumit Marea coaliție pentru locuri de muncă în sectorul digital, pentru a aborda problema deficitului de competențe TIC la nivelul UE, precum și pentru a asigura ocuparea celor câteva sute de mii de posturi vacante, conform estimărilor, în care se cer aceste competențe. Ca parte a planului de acțiune pentru forța de muncă a UE din sectorul sănătății, Comisia a lansat, în aprilie 2013, un plan de acțiune comun pentru a contribui la îmbunătățirea previziunilor și a planificării în legătură cu forța de muncă din sectorul sănătății, în cadrul căruia statele membre și părțile interesate pot face schimb de bune practici. Comisia efectuează, de asemenea, studiu de cartografiere transnațional pe tema strategiilor de recrutare inovatoare, cum ar fi utilizarea platformelor de comunicare socială pentru a-i atrage pe tineri într-o carieră în sectorul îngrijirilor medicale. Comisia va lansa coaliții similare sau planuri de acțiune pe scară mai largă pentru a debloca potențialul de creare de locuri de muncă al „economiei verzi”.

Competențele legate de conducerea unei întreprinderi sunt, de asemenea, esențiale pentru tinerii care își caută un loc de muncă și doresc să își deschidă propria afacere. Dobândirea de către tineri a unei experiențe practice, la nivel de conducere, într-o întreprindere contribuie la asigurarea legăturii dintre educație și lumea reală, transformând ideile creative în inițiative antreprenoriale concrete. Pentru a sprijini schimbările din sistemul de învățământ, Comisia va oferi orientări mai detaliate privind promovarea spiritului întreprinzător în programele de învățământ. O măsură întreprinsă în colaborare cu OCDE privind cadrele de orientare pentru educația antreprenorială la nivelul școlilor, al învățământului și formării profesionale și tehnice și al universităților va încuraja metodele de predare și învățare care pun accentul pe dezvoltarea spiritului întreprinzător. 

Pentru a-i ajuta și mai mult pe tineri să își găsească un loc de muncă în străinătate, Comisia lucrează, în strânsă cooperare cu statele membre și cu părțile interesate, la crearea unui spațiu european al competențelor și al calificărilor. Acesta va asigura recunoașterea transfrontalieră mai ușoară a competențelor și a calificărilor și va facilita mobilitatea forței de muncă.

Prin urmare, Comisia invită:

· statele membre să își modernizeze și să își îmbunătățească sistemele de învățământ, prin eliminarea lacunelor în ceea ce privește competențele de bază, prin intensificarea eforturilor de combatere a părăsirii timpurii a școlii, prin îmbunătățirea ofertei de competențe transversale, cum ar fi competențele digitale, de conducere a unei întreprinderi și lingvistice, precum și prin utilizarea pe scară mai largă a învățării bazate pe TIC.

· toate părțile interesate să își intensifice sprijinul acordat Marii coaliții pentru locuri de muncă în sectorul digital în vederea eliminării deficitului de lucrători specializați în domeniul TIC, care se preconizează că va ajunge la aproximativ 900 000 în Europa până în 2015. 

6. Edificarea unei piețe europene a muncii cu o viziune pe termen mai lung 
Dacă sunt puse în aplicare acum, majoritatea acțiunilor descrise mai sus vor avea un efect imediat. Cu toate acestea, mai sunt încă multe de făcut pe termen mediu pentru a reforma economia în vederea edificării unei veritabile piețe europene a forței de muncă, în care toți cetățenii, deopotrivă tineri și bătrâni, să poată circula în mod liber pentru a lucra, studia și urma cursuri de formare. Acest lucru va spori dinamica și flexibilitatea economiei europene, garantând, în același timp, existența sistemelor de protecție necesare pentru cei care își exercită dreptul de a locui, de a lucra și de a studia în străinătate. 

Au fost deja prezentate numeroase propuneri care vor contribui la eficientizarea funcționării pieței unice, printre care se numără modificările propuse la Directiva privind recunoașterea calificărilor profesionale, la Directiva privind transferabilitatea drepturilor de pensie suplimentare și la Directiva privind asigurarea respectării drepturilor lucrătorilor mobili. Se impune, de asemenea, necesitatea urgentă de a îmbunătăți punerea în aplicare a dreptului UE, în special în ceea ce privește locurile de muncă și condițiile de muncă. În plus, Comisia lucrează la elaborarea unor norme mai favorabile cetățenilor pentru coordonarea sistemelor de securitate socială în ceea ce privește indemnizațiile de șomaj și analizează posibilitatea de a permite plata indemnizațiilor de șomaj pentru o perioadă mai lungă decât cele 3 luni autorizate în prezent pentru lucrătorii care își caută un loc de muncă într-un alt stat membru.
Propunerea recentă a Comisiei de a moderniza și a consolida cooperarea dintre serviciile publice pentru ocuparea forței de muncă va contribui, de asemenea, la îmbunătățirea modului de funcționare a piețelor muncii și la succesul programelor legate de piața muncii, ajutându-i astfel pe tineri să se integreze pe piața forței de muncă. Comisia va propune înființarea unei rețele a serviciilor publice de ocupare a forței de muncă pentru a lansa un sistem de analiză comparativă, iar activitățile de învățare reciprocă corespunzătoare acestuia vor contribui la edificarea unei piețe europene a muncii și, în ultimă instanță, vor oferi persoanelor în căutarea unui loc de muncă și angajatorilor servicii de ocupare a forței de muncă mai adecvate și mai eficace.

Prin urmare, Comisia invită:

· Parlamentul European și Consiliul să accelereze eforturile depuse privind toate propunerile menite să promoveze dezvoltarea unei veritabile piețe europene a muncii care să fie accesibilă tuturor tinerilor.

7. Crearea de locuri de muncă: acordarea de sprijin întreprinderilor pentru recrutarea tinerilor 
Șomajul în rândul tinerilor va scădea în mod durabil numai dacă economia creează mai multe locuri de muncă. Prin urmare, toate acțiunile desfășurate în prezent în Europa în vederea restabilirii creșterii și creării de locuri de muncă vor contribui la abordarea problemei șomajului în rândul tinerilor. Prioritățile evidențiate la nivel european, în contextul analizei anuale a creșterii, precum și la nivel național, în cadrul recomandărilor specifice fiecărei țări, stabilesc calea de urmat în acest sens. În acest context, este nevoie de un efort deosebit pentru a crea stimulentele adecvate astfel încât întreprinderile, în special IMM-urile, să recruteze tineri și să îi păstreze ca lucrători.

Tinerii sunt afectați în mod disproporționat de șomaj, ceea ce ilustrează problemele mai generale și mai adânc înrădăcinate legate de funcționarea piețelor forței de muncă. În plus, în multe țări, tinerii sunt suprareprezentați în rândul lucrătorilor cu contracte temporare. Reducerea decalajelor, în legislația de protecție a locurilor de muncă, între contractele temporare și cele permanente va contribui la facilitarea tranziției noilor veniți, inclusiv a tinerilor, de la locuri de muncă de început, de scurtă durată, la locuri de muncă mai stabile, care oferă perspective interesante de dezvoltare a carierei. Mai mult, reducerea cheltuielilor pentru angajarea tinerilor în primul lor loc de muncă, de exemplu prin subvenții cu țintă specifică și prin reducerea contribuțiilor la asigurările sociale pentru posturile care necesită un nivel scăzut de calificare, poate avea o contribuție importantă în acest sens dacă circumstanțele sunt prielnice.

IMM-urile și în special microîntreprinderile reprezintă un motor deosebit de important al creării de locuri de muncă pentru tineri și, ca atare, ar trebui să se depună toate eforturile pentru a ajuta aceste întreprinderi să aibă acces la finanțarea de care au nevoie pentru a se dezvolta. În acest domeniu, instrumentele UE și, mai ales, Fondul european de dezvoltare regională joacă un rol important, atât în acordarea de sprijin direct IMM-urilor, cât și în cofinanțarea unei palete largi de instrumente financiare. Banca Europeană de Investiții are, de asemenea, un rol crucial în ceea ce privește accesul IMM-urilor la finanțare. Se preconizează că majorarea recentă de capital, în valoare de 10 miliarde EUR, va permite ca 12,5 miliarde EUR să fie plătite anual ca sprijin financiar direct pentru IMM-uri în perioada 2013-2015 și ar putea mobiliza în total aproximativ 37,5 miliarde EUR ca împrumuturi pentru IMM-uri, dacă se iau în calcul cofinanțarea și celelalte tipuri de împrumuturi de care beneficiază indirect IMM-urile. În plus, Comisia colaborează în prezent cu BEI pentru a dezvolta instrumente comune de sprijinire a împrumuturilor pentru IMM-uri.

Prin urmare, Comisia invită:

· statele membre să pună în aplicare recomandările specifice fiecărei țări care le sunt adresate, inclusiv prin limitarea presiunii fiscale asupra veniturilor salariale, prin reducerea decalajelor în materie de protecție a locurilor de muncă între diferitele tipuri de contracte de muncă și prin analizarea unor măsuri specifice prin care să se stimuleze angajarea tinerilor.

· BEI să intensifice sprijinul acordat IMM-urilor pentru crearea de locuri de muncă și pentru punerea la dispoziția persoanelor cu vârsta sub 25 de ani a unor stagii de ucenicie, precum și să intensifice colaborarea cu Comisia pentru a pune în aplicare noi mecanisme de sprijinire a IMM-urilor.

***

Anexa 1: Recomandări specifice fiecărei țări legate de ocuparea forței de muncă în rândul tinerilor
	BE
	Să simplifice și să consolideze coerența dintre stimulentele în vederea găsirii unui loc de muncă, politicile de activare , corelarea între cererea și oferta de pe piața forței de muncă, politicile din domeniul educației, al învățării pe tot parcursul vieții și politicile privind formarea profesională pentru persoanele în vârstă și pentru tineri.

	BG
	Să accelereze punerea în aplicare a Inițiativei naționale pentru încadrarea în muncă a tinerilor, de exemplu, printr-o garanție pentru tineret.

Să adopte legea privind învățământul școlar și să continue reforma învățământului superior, în special printr-o mai bună aliniere a nivelului de educație la cerințele pieței forței de muncă și prin consolidarea cooperării dintre învățământ, cercetare și economie.

	DK
	Să aducă îmbunătățiri calității formării profesionale pentru a reduce ratele de abandon școlar și pentru a crește numărul de stagii de ucenicie.

	EE
	Să continue eforturile de a îmbunătăți relevanța sistemelor de educație și de formare pentru piața forței de muncă, inclusiv printr-o implicare intensificată a partenerilor sociali și prin punerea în aplicare a unor măsuri specifice menite să combată șomajul în rândul tinerilor.

	ES
	Să implementeze și să monitorizeze îndeaproape eficacitatea măsurilor de combatere a șomajului în rândul tinerilor prevăzute în strategia națională privind încadrarea în muncă și spiritul întreprinzător în rândul tinerilor pentru perioada 2013-2016, de exemplu prin intermediul unei garanții pentru tineret.

Să continue eforturile de ameliorare a relevanței educației și a formării pentru piața forței de muncă, de reducere a abandonului școlar și de consolidare a învățării pe tot parcursul vieții, prin extinderea aplicării formării profesionale în alternanță dincolo de faza-pilot actuală și prin introducerea unui sistem cuprinzător de monitorizare a performanței elevilor până la sfârșitul lui 2013. 

	FI
	Să pună în aplicare și să monitorizeze îndeaproape impactul măsurilor în curs, în vederea îmbunătățirii poziției pe piața forței de muncă a tinerilor și a șomerilor de lungă durată, punând îndeosebi accentul pe dezvoltarea competențelor relevante la locul de muncă. 

	FR
	Să ia măsuri suplimentare pentru a îmbunătăți tranziția de la școală la viața activă, de exemplu, printr-o garanție pentru tineret și prin promovarea uceniciilor.

	HU
	Să combată problema șomajului în rândul tinerilor, de exemplu prin intermediul unei garanții pentru tineret. 

Să pună în aplicare o strategie națională privind părăsirea timpurie a școlii și să se asigure că sistemul de învățământ le oferă tuturor tinerilor aptitudini, competențe și calificări relevante pentru piața muncii. Să sprijine tranziția de la un ciclu de învățământ la altul și tranziția către piața muncii. Să pună în aplicare o reformă a învățământului superior care să permită un nivel ridicat de absolvire în învățământul superior, în special de către studenții defavorizați.

	IT
	Să adopte măsuri suplimentare pentru încurajarea participării pe piața muncii, în special a femeilor și a tinerilor, de exemplu prin intermediul unei garanții pentru tineret.

Să consolideze învățământul și formarea profesională și tehnică, să asigure eficientizarea serviciilor publice de ocupare a forței de muncă și să îmbunătățească serviciile de consiliere a studenților din învățământul terțiar. Să își intensifice eforturile de prevenire a părăsirii timpurii a școlii și de îmbunătățire a calității învățământului și a rezultatelor școlare, inclusiv prin reformarea sistemului de dezvoltare profesională și de avansare în carieră pentru profesori. 

	LT
	Să îmbunătățească capacitatea de inserție profesională a tinerilor, de exemplu prin intermediul unei garanții pentru tineret, să intensifice punerea în aplicare și eficacitatea programelor de ucenicie și să abordeze necorelările persistente ale competențelor.

	LU
	Să intensifice eforturile de a reduce șomajul în rândul tinerilor prin îmbunătățirea elaborării și a monitorizării politicilor active în domeniul pieței forței de muncă. Să consolideze învățământul general și profesional pentru a adapta mai bine competențele tinerilor la cererea de forță de muncă, în special în cazul persoanelor provenite din familii de migranți.

	LV
	Să combată șomajul de lungă durată și șomajul în rândul tinerilor prin creșterea sferei de aplicare și a eficienței politicilor active în domeniul pieței forței de muncă și a serviciilor sociale specifice. Să îmbunătățească capacitatea de inserție profesională a tinerilor, de exemplu prin intermediul unei garanții pentru tineret, să stabilească orientări profesionale ample, să pună în aplicare reformele în domeniul educației și formării profesionale și tehnice, precum și să amelioreze calitatea și accesul la stagii de ucenicie.

	MT
	Să continue eforturile de politică menite să reducă rata părăsirii timpurii a școlii, în special prin crearea unui sistem global de monitorizare, și să accentueze relevanța pentru piața muncii a educației și formării în ceea ce privește completarea lacunelor în materie de competențe, inclusiv prin reforma anunțată a sistemului de ucenicie.

	PL
	Să intensifice eforturile de reducere a șomajului în rândul tinerilor, de exemplu prin intermediul unei garanții pentru tineret, să crească disponibilitatea stagiilor de ucenicie și de formare prin muncă, să consolideze cooperarea între școli și angajatori, precum și să amelioreze calitatea actului de predare.

	RO
	Pentru a combate șomajul în rândul tinerilor, să pună în aplicare fără întârziere Planul național pentru încadrarea în muncă a tinerilor, inclusiv, de exemplu, printr-o garanție pentru tineret.

Să accelereze reformele în domeniul învățământului și al formării profesionale și tehnice. Să alinieze și mai mult învățământul universitar la cerințele pieței muncii și să îmbunătățească accesul persoanelor defavorizate. Să pună în aplicare o strategie națională cu privire la fenomenul părăsirii timpurii a școlii, punând accentul pe îmbunătățirea accesului copiilor preșcolari, inclusiv al romilor, la o educație de calitate.

	SE
	Să consolideze eforturile de îmbunătățire a integrării pe piața forței de muncă a lucrătorilor tineri slab calificați și a persoanelor care provin din familii de migranți prin adoptarea unor măsuri mai stricte și mai bine direcționate care să faciliteze inserția profesională a acestora și să răspundă mai bine cererii de forță de muncă pentru aceste grupuri. Să își intensifice eforturile de facilitare a tranziției de la școală la viața activă, inclusiv prin recurgerea într-o mai mare măsură la învățarea prin muncă și la alte forme de contracte care combină încadrarea în muncă și educația. Să aducă completări garanției pentru tineret, în scopul de a încadra mai bine tinerii care nu urmează cursuri de învățământ sau de formare profesională.

	SI
	Să ia măsuri suplimentare pentru creșterea ratei de ocupare a tinerilor absolvenți de învățământ terțiar, a persoanelor în vârstă și a lucrătorilor slab calificați prin concentrarea resurselor asupra măsurilor adaptate de politică activă în domeniul pieței forței de muncă, îmbunătățind totodată eficacitatea acestora.

Să remedieze necorelarea competențelor cu cerințele pieței forței de muncă prin îmbunătățirea atractivității programelor relevante din domeniul învățământului și al formării profesionale și tehnice și prin dezvoltarea în continuare a cooperării cu părțile interesate relevante în ceea ce privește evaluarea nevoilor pieței forței de muncă. 

	SK
	Să intensifice eforturile de combatere a șomajului în rândul tinerilor, de exemplu prin intermediul unei garanții pentru tineret. Să ia măsuri menite să încurajeze tinerii să urmeze o carieră didactică și să îmbunătățească rezultatele obținute în domeniul educației. În ceea ce privește învățământul și formarea profesională și tehnică, să consolideze activitățile de învățare prin muncă desfășurate în cadrul întreprinderilor. În ceea ce privește învățământul superior, să creeze mai multe programe de licență orientate către ocuparea unui loc de muncă.

	UK
	Plecând de la contractul privind tineretul, să intensifice măsurile de combatere a șomajului în rândul tinerilor, de exemplu prin intermediul unei garanții pentru tineret. Să asigure o mai bună calitate a stagiilor de ucenicie și să mărească durata acestora, să simplifice sistemul calificărilor și să consolideze implicarea angajatorilor, în special în ceea ce privește furnizarea de competențe tehnice avansate și intermediare.

Să reducă numărul tinerilor cu vârste cuprinse între 18 și 24 de ani care au competențe de bază foarte slabe, inclusiv prin aplicarea în mod eficient a programului de stagii de formare.


Anexa 2 — Ajutorul acordat tinerilor de către echipele de acțiune pentru încadrarea în muncă a tinerilor 

	Irlanda
	· În decembrie 2012, a fost lansat un Fond de învățământ și formare pentru piața muncii, cunoscut sub denumirea de „Momentum” și integrat în planul de acțiune pentru locuri de muncă al Irlandei, menit să asigure formarea de competențe pentru până la 6 500 de șomeri de lungă durată. FSE va contribui cu 10 milioane EUR la acest fond, care dispune de un buget total de 20 de milioane EUR. Una dintre cele patru componente ale acestui fond este concepută special pentru tinerii cu vârsta sub 25 de ani. În prezent, 816 tineri beneficiază de sprijin prin intermediul acestei componente specifice, însă, având în vedere că tinerii pot participa și la celelalte trei componente, numărul total de tineri participanți la programul Momentum este de 1 353. 

· S-au redirecționat 25 de milioane EUR către programul integrat Youthreach, care oferă educație, formare și posibilitatea de a dobândi experiență de muncă tinerilor care au părăsit școala timpuriu fără a avea vreo calificare sau formare profesională. Aceste fonduri vor permite menținerea a 3 700 de locuri disponibile până la sfârșitul anului 2013.

	Slovacia
	· După realocarea FSE, două proiecte naționale (70 de milioane EUR) au fost lansate în noiembrie 2012 pentru a sprijini crearea de locuri de muncă pentru tinerii cu vârsta sub 29 de ani în sectorul privat și în cel al activităților independente din regiunile cu cele mai ridicate niveluri ale șomajul (obiectiv – crearea a 13 000 de noi locuri de muncă). Până în prezent, proiectele au fost implementate cu succes, microîntreprinderile și IMM-urile manifestând cel mai mare interes în ceea ce privește oferirea de oportunități de muncă pentru tineri. Până la jumătatea lunii mai 2013, au fost create peste 6 200 de noi locuri de muncă (au fost contractate 33,1 milioane EUR).

	Lituania
	· În Lituania, toate acțiunile planificate în cadrul FSE sunt în curs de aplicare. Un proiect a fost redirecționat pentru a oferi programe de formare profesională pentru aproximativ 6 000 de tineri. Bugetul acestuia este de aproximativ 6 milioane EUR. Proiectul a început în august 2012, se va încheia în august 2013 și va viza 4 851 de participanți.

· Un proiect care oferă tinerilor competențe pentru primul loc de muncă a fost prelungit, alocându-i-se un buget suplimentar de 6 milioane EUR, ceea ce va permite sprijinirea unui număr de aproximativ 6 000 de tineri. Proiectul a început în iulie 2011 și se va încheia în noiembrie 2013. 4 382 de tineri șomeri au participat deja la acest proiect.

· Fondul de promovare a spiritului întreprinzător (14,5 milioane EUR din FSE) oferă în prezent împrumuturi și servicii de formare pentru întreprinderile nou‑înființate și persoanele care desfășoară activități independente, tinerii reprezentând unul dintre grupurile-țintă prioritare în cadrul acestei măsuri. A fost aprobată o nouă măsură (în valoare de 3 milioane EUR) care vizează sporirea atractivității acestui sistem de împrumut pentru înființarea de întreprinderi și pentru activitățile independente. 

· De curând, a fost aprobată o altă nouă măsură desfășurată cu sprijinul FSE (9,3 milioane EUR) și intitulată „Sprijin pentru primul loc de muncă”, care înlocuiește schema existentă de reducere a contribuțiilor la asigurările sociale în cazul primului loc de muncă prin subvenții salariale. Proiectul a început în august 2012 și se va încheia în septembrie 2015. Numărul planificat de participanți este de aproximativ 20 000. Până la 18 aprilie 2013 au fost primite 4 858 de cereri.

· La 17 aprilie 2013 a fost aprobată o nouă măsură în valoare de 2,3 milioane EUR, intitulată „Promovarea încadrării în muncă și a motivării tinerilor”. Două dintre proiecte se vor axa pe voluntariat și pe sprijinul individual acordat tinerilor vulnerabili.

	Letonia
	· 11 milioane EUR au fost alocate pentru mai multe măsuri de sprijin în favoarea tinerilor fără calificări profesionale, care încercă să dobândească noi calificări orientate către piața forței de muncă. În urma acestor măsuri, procentul de tineri șomeri care beneficiază de sprijinul UE va crește de la 24 % la 40 %, în timp ce numărul de persoane care urmează o formare profesională se va dubla.

· Obiectivul proiectului „Obținerea de programe de formare profesională, de dobândire a capacităților și competențelor de bază pentru sprijinirea educației și a dezvoltării carierei”, cu o durată de cinci ani, este de a pregăti lucrători specializați cu studii de învățământ secundar profesional și tehnic pentru a promova dobândirea de competențe și abilități profesionale în vederea unor activități profesionale și a continuării studiilor, precum și de a facilita integrarea acestora pe piața forței de muncă. Proiectul este pus în aplicare în parteneriat cu școlile care oferă programe de învățământ profesional și tehnic și de formare profesională și urmărește oferirea de programe cu o durată de 12-18 luni pentru obținerea de calificări profesionale de nivel doi și trei pentru cel puțin 4 000 de tineri cu vârsta sub 25 de ani. Până la sfârșitul lunii mai 2013, 1 372 de studenți au obținut calificări profesionale de nivel doi și trei.

· În 2013, se pune în aplicare măsura „Ateliere pentru tineret”, cofinanțată din FSE, cu obiectivul de a ajuta până la 500 de tineri cu vârste cuprinse între 15 și 24 de ani care nu au nicio experiență anterioară de formare profesională să încerce 3 profesii și să își poată alege astfel cariera în cunoștință de cauză.

	Portugalia
	· O inițiativă națională numită „Impulso Jovem” a dus la o reprogramare substanțială a fondurilor structurale, de care vor beneficia 90 000 de tineri până la sfârșitul anului 2015 în Portugalia continentală. 143 de milioane EUR din fondurile FSE au fost realocate pentru a finanța măsuri printre care se numără stagii în sectoarele economice cheie, precum și pentru angajarea persoanelor cu vârste cuprinse între 18 și 30 de ani sub formă de rambursare a contribuțiilor la asigurările sociale plătite de angajator. 

· În februarie 2013, domeniul de aplicare a programului a fost lărgit, ceea ce a presupus extinderea criteriilor de eligibilitate, precum și deschiderea programului către alte regiuni. Până la sfârșitul lunii mai, programul a vizat 9 676 de tineri. S‑a efectuat un transfer de 10 milioane EUR din programul operațional Madeira din cadrul FEDER către programul operațional corespunzător din cadrul FSE, în vederea sprijinirii măsurilor de încadrare în muncă a tinerilor, cum ar fi stagiile și stimulentele pentru angajare. Până la sfârșitul lunii mai, au participat încă 1 497 de tineri.

	Spania
	· În Spania, fonduri de peste 286 de milioane EUR provenite din FSE au fost realocate în 2012 în favoarea acțiunilor legate de tineret. Din această sumă, 135 de milioane EUR au fost direcționate către Serviciul public pentru ocuparea forței de muncă, pentru a-i ajuta pe tineri să își găsească un loc de muncă. Acțiunile pentru tineret care au fost puse în aplicare până acum sunt școlile atelier și atelierele pe tema găsirii unui loc de muncă, la care au participat aproximativ 9 500 de tineri. Acestea sunt programe mixte de încadrare în muncă și de formare profesională. În plus, s-au acordat subvenții sub formă de reducere a contribuțiilor la asigurările sociale pentru întreprinderile care angajează tineri, măsură de care au beneficiat în total 142 000 de tineri. 

· În ceea ce privește suma de 50 de milioane EUR realocată în 2012 în cadrul FSE către Programul de combatere a discriminării, măsurile de combatere a șomajului în rândul tinerilor constau în principal din activități legate de parcursuri integrate de acces la un loc de muncă, adaptate la nevoile specifice ale diferitelor grupuri, cum ar fi tinerii cu handicap, tinerii romi, tinerii cu dificultăți speciale și tinerii șomeri cu o capacitate medie de inserție profesională. 

· La 12 martie 2013, guvernul spaniol a prezentat Strategia pentru promovarea spiritului întreprinzător și ocuparea forței de muncă în rândul tinerilor pentru perioada 2013-2016. Această inițiativă cuprinde 100 de măsuri individuale de combatere a șomajului în rândul tinerilor. Acțiunile vizează tinerii în general cu vârsta sub 30 de ani și, în special, tinerii șomeri. Pentru a îndeplini obiectivele strategiei și pentru a pune în aplicare noile măsuri, au fost alocate resurse suplimentare în valoare de 3,485 miliarde EUR. Unele acțiuni vor fi parțial finanțate din FSE în cursul perioadei de programare actuale și viitoare.

	Italia
	· În cadrul primei faze a Planului de acțiune pentru coeziune, 1,4 miliarde EUR au fost alocate pentru acțiuni care vizează promovarea educației și a ocupării forței de muncă, printre care se numără un plan de încadrare în muncă a tinerilor din Sicilia, cu fonduri în valoare de 452 de milioane EUR, de care se estimează că vor beneficia aproximativ 50 000 de tineri, noi activități educaționale pentru 65 300 de studenți din regiunile sudice sau 13 000 de noi oportunități de mobilitate. Într-o a doua fază, o sumă suplimentară de 620 de milioane EUR a fost alocată unor acțiuni de sprijinire a tinerilor în general și a tinerilor care nu sunt încadrați profesional și nu urmează niciun program educațional sau de formare („NEET”) în special, care cuprinde și sprijin pentru dezvoltarea spiritului întreprinzător și pentru combaterea părăsirii timpurii a școlii.

· FSE cofinanțează, de asemenea, „Programul amva”, cu un buget de 118 milioane EUR pentru sprijinirea programelor de ucenicii, și „Programul FIXO” (promovarea orientării profesionale și a încadrării pentru tinerii elevi), cu un buget de 36 de milioane EUR.

	Grecia 
	· În urma reprogramării semnificative de la sfârșitul anului 2012, în ianuarie 2013 s-a adoptat un plan național de acțiune pentru tineret, care a beneficiat de o finanțare din partea UE de 517 milioane EUR. Planul este menit să promoveze ocuparea forței de muncă, precum și formarea și spiritul întreprinzător în rândul tinerilor, și vizează aproape 350 000 de tineri. În cadrul ultimului exercițiu de reprogramare, se acordă sprijin suplimentar în valoare de 1,2 miliarde EUR pentru a acoperi necesarul de lichidități al IMM‑urilor. Potrivit ultimelor informații din partea autorităților elene, printre noile inițiative care au fost incluse în planul de acțiune pentru tineret și care au fost deja demarate (aproximativ 47 de milioane EUR) se numără angajarea temporară a tinerilor șomeri (până la 35 de ani) în cadrul unor programe de lucru în sectorul cultural la nivelul comunităților locale, precum și furnizarea de sprijin pentru structurile sociale care au ca scop combaterea sărăciei și a excluziunii sociale, în vederea recrutării de tineri șomeri. 

· În plus, se demarează punerea în aplicare a următoarelor scheme din planul de acțiune (aproximativ 146 de milioane EUR): a) „cuponul valoric pentru intrarea pe piața forței de muncă”, care combină un program de formare cu 5 luni de stagiu într-o întreprindere și vizează 45 000 de tineri șomeri cu vârsta de până la 29 de ani; b) formare combinată - teoretică și la locul de muncă - pentru 1 000 de tineri marinari șomeri, cu aceeași limită de vârstă. 


� COM(2013) 144 final.


� Scăderea pragului pentru regiunile cu rate ale șomajului în rândul tinerilor de peste 20 % și extinderea sprijinului la grupul de vârstă 25-29 de ani ar reduce cu mai mult de jumătate nivelul sprijinului pentru fiecare tânăr care nu este încadrat profesional și nu urmează niciun program educațional sau de formare (NEET), acesta ajungând de la 1 360 EUR la 560 EUR, ceea ce ar avea un puternic efect negativ asupra eficacității acestor intervenții.

